B4-0182, 0188, 0243, 0248, 0252 και 0253/96

Ψήφισμα σχετικά με την κατάσταση στην πρώην Γιουγκοσλαβία

Το Ευρωπαϊκό Κοινοβούλιο,

- έχοντας υπόψη το ψήφισμά του της 18ης Ιανουαρίου 1996 σχετικά με την εφαρμογή της ειρηνευτικής συμφωνίας για τη Βοσνία-Ερζεγοβίνη ((ΣΠ της ημερομηνίας αυτής, Μέρος ΙΙ, σημείο 8)),

Α. τονίζοντας ότι μόνο με την πλήρη εφαρμογή του πνεύματος και του γράμματος των συμφωνιών του Dayton από όλα τα μέρη που ενέχονται στον πόλεμο στη Βοσνία-Ερζεγοβίνη θα μπορέσει να σημειωθεί πραγματική πρόοδος στη διαδικασία ειρήνευσης της περιοχής,

B. ιδιαίτερα ανήσυχο για τις δυσκολίες στις οποίες προσκρούει η εφαρμογή της ειρηνευτικής συμφωνίας του Dayton, και οι οποίες οφείλονται στη συνεχιζόμενη ισχυρή επιρροή που ασκούν ο Κάρατζιτς και o Μλάντιτς στις πολιτικές και στρατιωτικές αρχές της Σερβικής Δημοκρατίας, καθώς και στο ότι η υποσχεθείσα διεθνής αστυνομική δύναμη δεν έχει μέχρι στιγμής εμφανιστεί,

Γ. θεωρώντας ως απόλυτη προτεραιότητα την αποκατάσταση μιας πλουραλιστικής κοινωνίας, από εθνική, πολιτιστική και θρησκευτική άποψη, στο σύνολο της Βοσνίας-Ερζεγοβίνης,

Δ. υπογραμμίζοντας ότι το μέλλον του Μόσταρ και του Σεράγεβο ως ενιαίων πόλεων έχει καθοριστική σημασία για το μέλλον ολόκληρης της Βοσνίας-Ερζεγοβίνης,

Ε. καταθορυβημένο από τις πρόσφατες επιθέσεις εξτρεμιστικών εθνικιστικών κροατικών ομάδων κατά του εκπροσώπου της Ευρωπαϊκής Ένωσης Hans Koschnick και θεωρώντας ότι οι επιθέσεις αυτές θέτουν σε σοβαρότατο κίνδυνο το μέλλον του Μόσταρ αλλά και της Κροατομουσουλμανικής Ομοσπονδίας στο σύνολό της,

ΣΤ. εκφράζοντας σοβαρές ανησυχίες για το βραδύ ρυθμό που χαρακτηρίζει τις συλλήψεις υπόπτων για εγκλήματα πολέμου,

Ζ. λαμβάνοντας υπόψη ότι, προκειμένου να αποκατασταθεί η εμπιστοσύνη μεταξύ των διαφόρων κοινοτήτων, οι υπεύθυνοι εγκλημάτων πολέμου θα πρέπει να αναζητηθούν και στη συνέχεια να δικασθούν και να καταδικασθούν από το Διεθνές Ποινικό Δικαστήριο για την πρώην Γιουγκοσλαβία,

Η. επισημαίνοντας ότι πολλές ευρωπαϊκές κυβερνήσεις μελετούν τη στιγμή αυτή συγκεκριμένα προγράμματα για την ταχεία και υποχρεωτική επιστροφή των προσφύγων από τη Βοσνία-Ερζεγοβίνη στα σπίτια τους,

1. καταδικάζει τη βίαιη επίθεση των Κροατών διαδηλωτών, η οποία θα μπορούσε να οδηγήσει σε επανάληψη των εχθροπραξιών, ζητεί να εφαρμοστεί η πρόταση του κ. Koschnik και απαιτεί να διαλυθούν οι δύο ξεχωριστές δομές εξουσίας που υπάρχουν στην πόλη[semigr ]

2. καλεί το Συμβούλιο και την Επιτροπή να συνεχίσουν με ακόμη μεγαλύτερη αποφασιστικότητα την πολιτική τους για την επανένωση του Μόσταρ[semigr ]

3. καλεί την κροατική κυβέρνηση να εργαστεί με ζήλο για την ειρηνική διευθέτηση της κατάστασης, επεμβαίνοντας εναντίον των κροατικών εξτρεμιστικών ομάδων και στηρίζοντας τις δυνάμεις εκείνες που αγωνίζονται για την ειρήνη και τη συμφιλίωση[semigr ]

4. απορρίπτει τη συνέχιση της δράσης της αποκαλούμενης Herceg-Bosna ως πολιτικοοικονομικής και πολιτιστικής οντότητας υπό οιαδήποτε συγκεκαλυμμένη μορφή[semigr ]

5. υπογραμμίζει ότι η αποκατάσταση μιας δίκαιης τάξης στη Βοσνία-Ερζεγοβίνη προϋποθέτει την άμεση απομάκρυνση από τις θέσεις εξουσίας που κατέχουν όλων εκείνων εναντίον των οποίων έχει απαγγελθεί κατηγορία για εγκλήματα πολέμου, τη σύλληψη και την παραπομπή τους σε δίκη[semigr ]

6. ζητεί να δοθούν στο Διεθνές Ποινικό Δικαστήριο τα κατάλληλα μέσα προκειμένου να εξακριβωθεί η ταυτότητα των ατόμων που είναι θαμμένα σε μαζικούς τάφους και να διαπιστωθούν τα αίτια του θανάτου τους και η ταυτότητα των δραστών[semigr ] ζητεί επίσης την ουσιαστική συνεργασία της IFOR στην προσπάθεια αυτή[semigr ]

7. καλεί τις σερβικές αρχές να συνεργαστούν πλήρως για την κατάρτιση πλήρων και λεπτομερών εκθέσεων για τις μαζικές δολοφονίες που διεπράχθησαν κατά τη διάρκεια του πολέμου στη Βοσνία-Ερζεγοβίνη, και να εγγυηθούν επίσης την πλήρη συνεργασία τους με το Διεθνές Δικαστήριο για τη δίωξη των ενόχων των αποτρόπαιων αυτών εγκλημάτων[semigr ]

8. καλεί την IFOR να μην παραμελήσει το καθήκον που έχει, σύμφωνα με τη συμφωνία του Dayton και τη Συνθήκη της Γενεύης, να συλλαμβάνει τους εγκληματίες πολέμου[semigr ]

9. συγχαίρει το Διεθνές Ποινικό Δικαστήριο για την πρώην Γιουγκοσλαβία για την ταχύτητα με την οποία εργάστηκε προκειμένου να εκδοθούν στη Χάγη ο στρατηγός Djorde Djukic και ο συνταγματάρχης Aleksa Krsmanovic, αξιωματικοί των σερβοβοσνιακών δυνάμεων του στρατηγού Μλάντιτς, οι οποίοι συνελήφθησαν πρόσφατα από τις ομοσπονδιακές αρχές της Βοσνίας-Ερζεγοβίνης[semigr ]

10. πιστεύει ότι μια υπερβολικά ταχεία και υποχρεωτική επιστροφή των προσφύγων θα μπορούσε να αποσταθεροποιήσει την ειρηνευτική διαδικασία στη Βοσνία- Ερζεγοβίνη, και με το σκεπτικό αυτό καλεί όλες τις ευρωπαϊκές κυβερνήσεις να διαμορφώσουν μια πολύ προσεκτική πολιτική για την επιστροφή των προσφύγων, που θα συνδέεται άμεσα με την πρόοδο της ειρηνευτικής διαδικασίας και με την εφαρμογή του προγράμματος ανασυγκρότησης[semigr ]

11. ζητεί να εφαρμοστεί η αρχή της δίκαιης κατανομής των οικονομικών βαρών σε ό,τι αφορά το κόστος της επιστροφής και της επανεγκατάστασης των προσφύγων, ούτως ώστε να αποκατασταθεί κάποια ισορροπία στην μέχρι στιγμής εξαιρετικά άνιση κατανομή των οικονομικών και υλικών προσπαθειών[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις της Κροατίας, της Σερβίας και της Βοσνίας- Ερζεγοβίνης, στον Πρόεδρο και τον Γενικό Εισαγγελέα του Διεθνούς Ποινικού Δικαστηρίου για την πρώην Γιουγκοσλαβία, τον Γενικό Γραμματέα του ΝΑΤΟ, τον ύπατο εκπρόσωπο του ΟΗΕ και τον διοικητή της Ευρωπαϊκής Ένωσης στο Μόσταρ.